Portugalin tasavallan aloite neuvoston päätöksen tekemiseksi Euroopan poliisiakatemian väliaikaisesta perustamisesta



Virallinen lehti nro C 206 , 19/07/2000 s. 0003 - 0005



Portugalin tasavallan aloite neuvoston päätöksen tekemiseksi Euroopan poliisiakatemian väliaikaisesta perustamisesta (2000/C 206/02) EUROOPAN UNIONIN NEUVOSTO, joka ottaa huomioon Euroopan unionin perustamissopimuksen ja erityisesti sen 30 artiklan 1 kohdan c alakohdan ja 34 artiklan 2 kohdan c alakohdan, ottaa huomioon Portugalin tasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Eurooppa-neuvosto katsoi 15 ja 16 päivänä lokakuuta 1999 Tampereella pitämässään kokouksessa, että olisi perustettava Euroopan poliisiakatemia ylempien poliisiviranomaisten kouluttamiseksi. (2) Tampereen Eurooppa-neuvosto katsoi, että Euroopan poliisiakatemian toiminta olisi aloitettava nykyisten kansallisten koulutuslaitosten välisenä verkostona ilman, että suljetaan pois pysyvän laitoksen perustamista myöhemmässä vaiheessa. (3) Nykyisin on jo olemassa kansallisia, eurooppalaisia ja kansainvälisiä poliiseja kouluttavia organisaatioita ja elimiä, joiden yhteistyöhön Euroopan poliisiakatemian pitäisi voida nojautua tehtäviään suorittaessaan. (4) On toivottavaa, että nopeasti kehitetään yhteistyösuhde Euroopan poliisiakatemian ja Islannin, Norjan ja Euroopan unionin ehdokasvaltioiden kansallisten oppilaitosten välillä niin, että kyseiset valtiot voivat osallistua akatemian toimintaan. (5) Euroopan unioni on ollut aktiivinen tällä alalla erityisesti hyväksymällä ja toteuttamalla perustamissopimuksen VI osaston nojalla esimerkiksi Oisin-(3) ja Falcone(4) -ohjelmat. (6) Euroopan poliisiakatemian olisi pantava täytäntöön tehtäviään asteittain vuotuisessa työohjelmassa asetettujen tavoitteiden mukaisesti ja ottaen asianmukaisesti huomioon käytettävissä olevat resurssit. (7) Päätöstä pitäisi tarkistaa kolmen vuoden jakson jälkeen, jolloin olisi päätettävä Euroopan poliisiakatemian tehtävien mahdollisesta laajentamisesta ja sen institutionaaliseen rakenteeseen mahdollisesti tehtävistä muutoksista, ON TEHNYT TÄMÄN PÄÄTÖKSEN: I OSASTO TAVOITTEET JA TEHTÄVÄT 1 artikla 1. Euroopan poliisiakatemian, jäljempänä "akatemia", tavoitteena on myötävaikuttaa jäsenvaltioiden lain käytöstä vastaavien ylempien viranomaisten kouluttamiseen kannustaen ja kehittäen eurooppalaista lähestymistapaa tärkeimpiin jäsenvaltioita kohtaaviin ongelmiin rikollisuuden torjunnan ja sisäisen turvallisuuden alalla a) syventämällä muiden jäsenvaltioiden kansallisten poliisijärjestelmien ja -rakenteiden tuntemusta; b) vahvistamalla kansainvälisten välineiden, erityisesti Euroopan unionin rikostentorjunnan yhteistyön välineiden, tuntemusta; c) parantamalla yhteistyötä ja koordinaatiota akatemian ja Euroopan muiden monikansallisten poliisien koulutuksesta vastaavien oppilaitosten välillä Euroopan poliisivoimien rajat ylittävän yhteistyön alalla. 2. Akatemia tarjoaa myös Islannin ja Norjan sekä Euroopan unionin ehdokasvaltioiden lain käytöstä vastaaville ylemmille viranomaisille mahdollisuuden osallistua akatemian toimintaan. Se on avoin myös Euroopan yhteisöjen toimielinten ja muiden elinten virkamiehille. 2 artikla Näiden tavoitteiden saavuttamiseksi akatemia voi erityisesti: a) järjestää vuosittain kansallisille ylemmille poliisiviranomaisille koulutusjaksoja, joissa käsitellään erityisesti jäsenvaltioiden välistä poliisiyhteistyötä yhdenmukaisen kurssiohjelman pohjalta; b) laatia yhdenmukaisia kurssiohjelmia keskijohdon poliisien ja käytännön tehtävissä toimivien poliisien kouluttamiseksi Euroopan poliisivoimien rajat ylittävää yhteistyötä varten ja myötävaikuttaa jatkokoulutuksen tarkoituksenmukaisten ohjelmien laatimiseen; c) tarjota korkean tason asiantuntijakoulutusta poliiseille, jotka ovat avainasemassa järjestäytyneen rikollisuuden torjunnassa; d) kehittää ja tarjota koulutusta kouluttajille; e) levittää parhaita käytäntöjä ja tutkimustuloksia; f) kehittää ja tarjota koulutusta jäsenvaltioiden kollektiivista ei-sotilaallista toimintaa varten kriisitilanteissa kolmansissa maissa; g) kehittää ja tarjota ehdokasmaiden poliisiviranomaisille tarkoitettua koulutusta, johon sisältyy avainasemassa olevien poliisien koulutus ja konsultointi; h) helpottaa henkilöstövaihtoa ja henkilöstön asianmukaisia siirtoja muihin tehtäviin koulutuksen puitteissa; i) kehittää virtuaalista "sähköistä Euroopan poliisiakatemiaa" (eEPC) tukemaan akatemiaa tämän tehtävien suorittamisessa; j) mahdollistaa jäsenvaltioiden poliiseille asianmukaisen kielitaidon hankkimisen. II OSASTO VÄLIAIKAINEN ORGANISAATIO 3 artikla Akatemia muodostuu verkostosta, joka yhdistää kansalliset yksiköt ja 6 artiklassa tarkoitettujen jäsenvaltioiden ylempien poliisiviranomaisten koulutuksesta vastaavien kansallisten oppilaitosten edustajat, sanotun kuitenkaan vaikuttamatta 10 artiklassa tarkoitettuun tulevaan kehitykseen. 4 artikla Kansallisten oppilaitosten johtajat muodostavat akatemian hallintoneuvoston. Jos yhdestä jäsenvaltiosta saapuu useita johtajia, he muodostavat valtuuskunnan. Kullakin valtuuskunnalla on hallintoneuvostossa yksi ääni. Euroopan unionin neuvoston pääsihteeristön edustajia pyydetään osallistumaan kokoukseen ilman äänioikeutta. Hallintoneuvostossa puhetta johtaa neuvoston puheenjohtajana toimivan jäsenvaltion kansallisen oppilaitoksen johtaja. Hallintoneuvosto kokoontuu vähintään kaksi kertaa vuodessa. Se vahvistaa työjärjestyksensä valtuuskuntien yhteisestä sopimuksesta. Työjärjestyksessä säädetään johtokunnan muodostamisesta valmistelemaan hallintoneuvoston kokouksia ja valvomaan 7 artiklassa tarkoitetun sihteeristön hallintoa. 5 artikla Hallintoneuvosto hyväksyy joka vuosi johtokunnan ehdotuksesta vuosittaisen toimintasuunnitelman, joka koskee I osastossa määriteltyjä aloja. Se hyväksyy myös muita ohjelmia ja aloitteita tarpeen mukaan. Hallintoneuvosto hyväksyy myös vuosittain akatemian edellisen vuoden toimintakertomuksen, joka toimitetaan tiedoksi Euroopan parlamentille, neuvostolle ja komissiolle. Tässä artiklassa tarkoitetut hallintoneuvoston päätökset hyväksytään valtuuskuntien yksinkertaisella enemmistöllä. 6 artikla Kukin jäsenvaltio joko perustaa poliisikoulujen yhteyteen erikoisyksiköt, jotka muodostavat "Euroopan poliisiakatemian ... (jäsenvaltio) osaston" tai nimeää akatemian kansalliset edustajat. Kansalliset yksiköt ja niiden kansalliset edustajat muodostavat yhdessä akatemian. Niiden tehtävänä on toteuttaa hallintoneuvoston päättämiä ohjelmia ja aloitteita. Ne tekevät tässä yhteydessä tiivistä yhteistyötä. 7 artikla Hallintoneuvosto perustaa pysyvän sihteeristön avustamaan akatemiaa hallinnollisissa tehtävissä, jotka ovat sen toiminnan ja vuosittaisten ohjelmien täytäntöönpanon kannalta tarpeellisia. Sihteeristö sijoitetaan yhden kansallisen poliisikoulun yhteyteen valtuuskuntien yhteisestä sopimuksesta tehtävän hallintoneuvoston päätöksen nojalla. Kaikki muut hallintoneuvoston päätökset, jotka koskevat sihteeristöä, tehdään valtuuskuntien yksinkertaisella enemmistöllä. Sihteeristöä johtaa sihteeri, jonka hallintoneuvosto nimittää kolmeksi vuodeksi. 8 artikla 1. Jäsenvaltiot vastaavat yhdessä kustannuksista, jotka syntyvät hallintoneuvoston 5 artiklan nojalla hyväksymään vuosittaiseen toimintasuunnitelmaan sisältyvien toimien toteuttamisesta ja akatemian hallinnosta. Kustannusten kattamiseksi kunkin jäsenvaltion vuosittainen osuus määritellään bruttokansantulon (BKTL) perusteella Euroopan unionin yleisen talousarvion rahoittamiseen tarkoitettujen omia varoja koskevan BKT-tekijän määrittämiseen käytetyn kaavan mukaisesti. Edellisen vuoden bruttokansantuloa käytetään kunkin jäsenvaltion vuosittaisena vertailuperusteena. 2. Sihteeristö hallinnoi hallintoneuvoston talousarviota varainhoitoa koskevien sääntöjen perusteella, jotka hallintoneuvosto hyväksyy valtuuskuntien yhteisestä sopimuksesta. Seuraavia kohteita koskevat menot rahoitetaan akatemian talousarviosta: - kurssien valmistelut, - ulkopuolisten kouluttajien palkat, - hallintoneuvostoon osallistuvien valtuuskuntien jäsenten ja hallintoneuvoston johtokunnan jäsenten matkakulut, - niiden kurssien osanottajien matkakulut, jotka tulevat muista kuin siitä jäsenvaltiosta, jossa kurssit järjestetään, - sihteeristön yleiset toimintakulut, lukuun ottamatta sihteeristön jäsenten palkkoja, - sähköisen Euroopan poliisiakatemian kehittäminen, - hallintoneuvoston hyväksymien muiden aloitteiden kustannukset, - jne. III OSASTO MUUT SÄÄNNÖKSET 9 artikla Akatemia voi toimia yhteistyössä Euroopan unioniin kuulumattomien valtioiden kansallisten poliisien koulutuksesta vastaavien oppilaitosten kanssa. Se solmii suhteet erityisesti Islannin ja Norjan sekä Euroopan unionin ehdokasvaltioiden kansallisiin oppilaitoksiin. Akatemia tekee myös yhteistyötä Euroopan tasolla tärkeimpien koulutusalan järjestöjen, kuten Baltian maiden poliisiakatemian ja Keski-Euroopan poliisiakatemian (MEPA) kanssa. 10 artikla Viimeistään kolmantena vuonna tämän päätöksen voimaantulon jälkeen hallintoneuvosto toimittaa neuvostolle raportin, jossa annetaan akatemian kehittämistä koskevia suosituksia erityisesti institutionaaliselta kannalta. 11 artikla Tämä päätös tulee voimaan... Tehty... Neuvoston puolesta Puheenjohtaja ... (1) EYVL C 206, 19.7.2000, p. 3. (2) EYVL C ... (3) EYVL L 7, 10.1.1997, s. 5. (4) EYVL L 99, 31.3.1998, s. 8.